EFF wen hofsaak teen sanksiesJulius Malema (17 Desember 2014) Foto: EFF, Facebook Die Ekonomiese Vryheidsvegters (EFF) het ŉ hofinterdik gewen wat verhoed dat sanksies op sy lede in die parlement toegepas kan word, het die SAUK Dinsdag berig. Regter Dennis Davis het die interdik in die Wes-Kaapse hooggeregshof toegestaan. Julius Malema se party hulle na die hof gewend om 20 van sy LP’s se skorsing uit die parlement teen te staan. Davis het argumente van Dumisa Ntsebeza, vir die EFF, en Willie Duminy, vir die parlement, aangehoor. Die EFF het die aansoek ingedien na die LP’s verlede maand deur die parlementêre komitee oor regte en voorregte skuldig bevind is aan wangedrag en gevolglik geskors is. Malema, hoofsweep Floyd Shivambu, Godrich Garee, Mpho Ramakatsa, Khanyisile Litchfield-Tshabalala en Mbuyiseni Ndlozi is vir 30 dae sonder vergoeding geskors. EFF-LP’s Elsabe Louw, Ngwanamakwetle Mashabela, Nthako Matiase, Hlengiwe Maxon, Magdalene Moonsamy en Andile Mngxitama is vir 14 dae geskors. Agt EFF-LP’s moes die huis persoonlik om verskoning vra en hulle is ook ŉ boete gelykstaande aan 14 dae se salaris en toelae opgelê. Die EFF het 25 LP’s in die parlement. Die saak het sy oorsprong toe die LP’s op 21 Augustus “betaal terug die geld” in die Nasionale Vergadering begin dreunsing het terwyl pres. Jacob Zuma vrae beantwoord het. Hulle het verwys na ŉ verslag van die Openbare Beskermer waarin sy aanbeveel het dat Zuma ŉ gedeelte van die R246 miljoen wat aan opgraderings by sy privaat woning in Nkandla spandeer is, moet terugbetaal.